**Gwiriadau Gwasanaeth Datgelu a Gwahardd (DBS)**

**Polisi Panel Diogelwch Cydenwadol a chrynodeb o gymhwysedd**

***Datganiad Polisi***

***Mae’r arweiniad a’r cyngor yn y ddogfen hon a’r Llawlyfr Diogelu Grwpiau Bregus yn ffurfio polisi mabwysiedig Undeb Annibynwyr Cymru, Undeb Bedyddwyr Cymru ac Eglwys Bresbyteraidd Cymru ynghylch gweithio gyda grwpiau bregus. Dylid darllen y ddogfen hon ochr yn ochr â’r Llawlyfr Diogelu Grwpiau Bregus.***

* **Dylai’r holl weinidogion, gweithwyr a gwirfoddolwyr sy’n ymgymryd â gweithgaredd a reoleiddir gyda grwpiau bregus dderbyn tystysgrif datgeliad manwl DBS gyda gwiriad o’r rhestr gwahardd cyn cychwyn ar eu gwaith. Dylid cynnal y gwiriad hwn trwy’r Panel Diogelwch Cydenwadol .**
* **Ble mae rôl yn methu ag ateb y meini prawf cyfredol ar gyfer gweithgaredd a reoleiddir ond yn ateb y meini prawf cyn 2012, mae cymhwyster i gynnal gwiriad DBS manwl heb gwiriad o’r rhestr gwahardd. Ein polisi yw y dylid pob amser gwneud gwiriad yn yr amgylchiadau uchod.**
* **Dylid ail-wneud datgeliad DBS pob 4 blynedd.**

***Beth yw Gwiriad Gwasanaeth Datgeliad a Gwahardd (DBS)?***

Mae datgeliadau yn galluogi sefydliadau i wirio gwybodaeth am unigolion a gedwir yng nghofnodion heddluoedd cenedlaethol a lleol a rhestrau cyfrinachol a ddelir gan y Gwasanaeth Datgeliad a Gwahardd (DBS) ar y rheini sy’n anaddas i weithio gyda grwpiau bregus.

Mae meini prawf cymhwysedd penodol er mwyn sefydlu a ddylid cynnal gwiriad ac ar ba lefel, ac fe ddylid ystyried natur y rôl a lefel y cyswllt gyda phobl fregus. Dydi canllawiau’r DBS ddim yn caniatáu i ni wirio pawb sy’n gweithio gyda phlant, pobl ifanc neu grwpiau bregus yn ddiwahân, ac nid yw’n bosib ychwaith i gynnal ‘gwiriad’ rhag ofn y bydd rhywun yn gweithio gyda grwpiau bregus yn y dyfodol. Ddylai sefydliadau ddim mynd yn groes i ofynion Gorchymyn Deddf Adfer Troseddwyr (1974) (Eithriadau) 1975 gan gyflwyno Ceisiadau Datgeliad anghymwys gyda phlant a /neu oedolion bregus. Mae’r Panel Diogelwch Cydenwadol yn gweinyddu ceisiadau DBS yn Gymraeg a Saesneg gan lynu at god ymarfer y DBS.

***Pwy sy’n gymwys ar gyfer gwiriad DBS?***

Mae’n *rhaid* i weinidogion, gweithwyr a gwirfoddolwyr sy’n ymgymryd â gweithgaredd a reoleiddir gwneud gwiriad DBS manwl cyn gweithio gyda grwpiau bregus. Digwydd hyn gan ei bod yn ofynnol yn gyfreithiol bod ‘cyflogwr’ yn sicrhau nad ydynt yn caniatáu i berson gwaharddedig ymgymryd â gweithgaredd a rheoleiddir.

Pan fo rhywun yn gweithio’n agos ac yn rheolaidd gyda grwpiau bregus ond heb ateb y meini prawf cyfredol ar gyfer gweithgaredd a reoleiddir, yn aml ceir cymhwysedd i gynnal gwiriad manwl *heb* fanylion gwahardd os oedd y gweithgaredd neu’r safle yn gymwys ar gyfer gwiriad cyn Medi 2012. Mae hyn yn cynnwys ymddiriedolwyr rheoli gweithredol.

Noder y cynhelir gwiriad er mwyn gweithio gyda grŵp penodol - gall fod yn blant yn unig, yn oedolion yn unig neu’n blant ac oedolion. Os yw gwiriad wedi’i gynnal er mwyn galluogi rhywun i weithio gydag un grŵp, a hwythau wedyn yn dechrau gweithio gyda grŵp gwahanol, bydd angen cynnal gwiriad arall. Mae hyn hefyd yn wir os yw unigolyn yn cychwyn cynnal gweithgaredd rheoledig a hwythau wedi bod yn cynnal gweithgaredd nas rheoleiddir ynghynt.

***Beth yw Gweithgaredd a Reoleiddir a Gweithgaredd nas Rheoleiddir?***

Er mwyn penderfynu a oes angen cynnal gwiriad ac os felly ar ba lefel, mae’n hanfodol ystyried a yw’r gweithgaredd yn rheoledig ai peidio yn ôl y diffiniad a geir yn y Ddeddf Amddiffyn Rhyddid, 2012.

**Mae Gweithgaredd a Rheoleiddir yn:** weithgaredd na all person gwaharddedig ei wneud.

**A. Gyda PHLANT** bydd y gweithgaredd a reoleiddir yn cynnwys:

1. Gweithgareddau heb oruchwyliaeth: megis dysgu, arolygu, hyfforddi neu ddarparu gofal personol neu gyngor/ arweiniad ar les personol.

2. Sefydliadau penodol: gan gynnwys sefydliadau addysgol, safleoedd gofal plant a chartrefi gofal plant preswyl.

3. Gofal Personol\*: Ymolchi a gwisgo, bwyta, annog, yfed a dyletswyddau toiled.

4. Gofal Iechyd\* wedi’i ddarparu gan unrhyw berson gofal iechyd proffesiynol, neu o dan gyfarwyddyd neu arolygaeth gweithiwr fel hyn.

5. Gwarchod Plant Cofrestredig\* a Gofalwyr-Maeth \*.

6. Rheolaeth dydd i ddydd rheolaidd dros berson yn darparu gweithgaredd a reoleiddir.

**Amod amledd gyda phlant:** Gan eithrio’r rhai wedi eu nodi \* mae amod amledd ar waith hefyd er mwyn penderfynu a yw gweithgaredd yn rheoledig ai peidio. Mae’n rhaid i’r ymgeisydd fod ynghlwm wrth y gweithgaredd:

• unwaith yr wythnos neu fwy

• 4 diwrnod neu fwy mewn cyfnod o 30 diwrnod neu

• dros nos rhwng 2am - 6am gyda’r cyfle am gyswllt wyneb yn wyneb

Felly ni fyddai cynorthwyydd achlysurol yn cael ei ddynodi’n gweithio mewn gweithgaredd a reoleiddir oni bai ei fod yn helpu gyda gofal personol neu ofal iechyd. Byddai helpu gyda gofal personol unwaith yn unig yn cael ei ddisgrifio fel gweithgaredd a reoleiddir.

**B. Gydag OEDOLION** Mae’r diffiniad o “Weithgaredd a Reoleiddir” yn canolbwyntio ar y gweithgareddau a ddarperir fel sefyllfaoedd lle y caiff oedolyn ei ystyried yn fregus ar yr adeg arbennig honno. Ceir chwe chategori o fewn y diffiniad newydd hwn o weithgaredd a reoleiddir:

1. Gofal Iechyd: wedi’i ddarparu gan weithiwr gofal iechyd proffesiynol neu dan gyfarwyddyd gweithiwr fel hyn.

2. Gofal Personol: Ymolchi a gwisgo, bwyta, yfed a dyletswyddau toiled.

3. Gwaith Cymdeithasol.

4. Cymorth gyda materion yn y cartref: Unrhyw un sy’n darparu cymorth dydd i ddydd i oedolyn oherwydd eu hoed, salwch neu anabledd, ble mae hyn yn cynnwys rheoli arian yr unigolyn, talu biliau’r unigolyn neu siopa ar eu rhan.

5. Cymorth gyda Rheoli Materion: Pŵer atwrnai/Dirprwyon wedi eu penodi o dan y Ddeddf Galluoedd Meddyliol.

6. Cludo oedolyn ar gyfer gofynion iechyd, gofal iechyd neu bersonol oherwydd oed, salwch neu anabledd.

**Does dim gofyniad sefydliad penodol neu amledd ar gyfer oedolion fel a geir gyda phlant wedi 2012.**

Fel rheol, bydd **gweithgaredd a reoleiddir** yn cynnwys y math o waith dilynol ond fe all hyn amrywio gan ddibynnu ar amgylchiadau lleol neu’r rôl

• Gweinidog

• Arolygydd Ysgol Sul

• Athro Ysgol Sul (nad yw’n cael ei oruchwylio bob amser neu sy’n helpu plant ifanc neu anabl gyda’r toiled)

• Arweinydd Gwaith Ieuenctid

• Gweithiwr mewn creche

• Ymwelydd bugeiliol sy’n helpu gyda chludiant i’r ysbyty neu gyda materion ariannol neu siopa.

**Mae’n rhaid i bob unigolyn sy’n ymgymryd â gweithgaredd a reoleiddir gwneud gwiriad**

**DBS manwl gyda gwiriad o’r rhestr gwahardd pob 4 blynedd ac fel arfer wrth newid eu rôl.**

**Gweithgaredd nas Rheoleiddir**

Pan fydd gweithiwr cyflogedig neu wirfoddolwr yn cyflawni swyddogaeth sy’n cynnwys ymwneud â grwpiau bregus ond nad yw’n bodloni diffiniad 2012 o ‘Weithgaredd a Reoleiddir’ fel y nodir uchod, mae modd i gyflogwr wneud cais am ddatgeliad manwl heb wiriad rhestr gwahardd.

Gall hyn gynnwys:

• Cynorthwyydd Ysgol Sul (dan oruchwyliaeth bob amser) ond yn cymryd rhan mewn gwaith rheolaidd gyda phlant.

• Gweithiwr oedolion bregus sydd yn cymryd rhan mewn gwaith rheolaidd/yn aml gydag oedolion bregus

* Ymddiriedolwr (nad yw’n cymryd rhan mewn gweithgaredd penodol gyda grwpiau bregus)

• Cynorthwyydd grŵp ieuenctid (dan oruchwyliaeth bob amser)

**Ymddiriedolwyr a gwiriadau DBS**

Os yw ymddiriedolwr ynghlwm wrth weithgaredd a reoleiddir megis y diffiniadau uchod, bydd gofyn iddynt wneud gwiriad DBS manwl gyda gwiriad o’r manylion gwahardd oherwydd natur y gwaith, ac nid oherwydd y teitl “ymddiriedolwr”.

Mae ymddiriedolwr gweithredol, ynghlwm wrth y gwaith o reoli’r eglwys o ddydd i ddydd, ond heb gyfrifoldeb oruchwylio neu weithredu gweithgaredd a reoleiddir gyda grwpiau bregus yn gymwys ar gyfer gwiriad manwl gan fod y rôl hon wedi’i dynodi fel gweithgaredd a reoleiddir cyn Medi 2012 oherwydd cyfrifoldeb yr ymddiriedolwyr dros weithgareddau’r eglwys/elusen.

**Pan fo cymwysedd, ein polisi yw y dylid cynnal gwiriad DBS manwl. Mae hyn yn gyson ag egwyddorion Arfer Da a chanllawiau Comisiwn Elusennau**

***A yw tystysgrifau DBS yn gludadwy?***

Dylid derbyn tystysgrif DBS ar gyfer pob sefydliad y gweithiwch iddynt. Er enghraifft, os oes gan unigolyn dystysgrif DBS oherwydd ei waith fel athro ysgol, byddai’n rhaid iddo geisio am dystysgrif hefyd o ran eu gwaith gyda’r eglwys trwy’r Panel Diogelwch Cydenwadol.

Dydi tystysgrifau DBS ddim yn gludadwy. Fodd bynnag, gall fod yn bosib ail-ddefnyddio tystysgrif DBS os yw ymgeisydd wedi cofrestru gyda’r Gwasanaeth Diweddaru DBS. Golyga hynny y caiff eu cofnod ei ddiweddaru’n electroneg a gall holl ‘gyflogwyr’ y dyfodol fynd ar-lein i weld a yw’r dystysgrif yn cynnwys y manylion diweddaraf. Mae’n rhaid i ymgeisydd gyflwyno cais personol i ymuno â’r gwasanaeth diweddaru a rhoi eu cyfeiriad e-bost. Mae’r gwasanaeth hwn yn rhad ac am ddim i wirfoddolwyr ac yn costio £13 y flwyddyn ar gyfer gweithwyr cyflogedig.

***Rhagor o Wybodaeth***

***Mae’r Llawlyfr Diogelu Grwpiau Bregus*** ar gael ar wefan y Panel Diogelwch Cydenwadol ac ar wefannau enwadol.

Gellid gweld mwy o wybodaeth am holl elfennau gwiriadau DBS gan gynnwys y gwasanaeth diweddaru ar wefan y Panel neu wefan DBS.

[***http://www.paneldiogelwch.org.uk/***](http://www.paneldiogelwch.org.uk/)

[***https://www.gov.uk/government/collections/dbs-checking-service-guidance--2***](https://www.gov.uk/government/collections/dbs-checking-service-guidance--2)

Cysylltwch â swyddfa'r Panel Diogelwch Cydenwadol os ydych am dderbyn rhagor o gyngor, llawlyfr, copïau papur o unrhyw un o’r canllawiau uchod neu i dderbyn ffurflenni cais DBS.